PMIndiaData/PMIndiaSum huggingface dataset:
पंतप्रधानांनी बिल गेट्स यांच्याशी साधला संवाद

पंतप्रधान नरेंद्र मोदी यांनी आज व्हिडिओ कॉन्फरन्सद्वारे बिल अँड मेलिंडा गेट्स फाउंडेशनचे सह-अध्यक्ष बिल गेट्स यांच्याशी संवाद साधला. दोन्ही मान्यवरांनी कोविड -19 ला जगभरातील प्रतिसाद आणि या साथीच्या रोगाचा सामना करण्यासाठी वैज्ञानिक अभिनवता आणि विकास व संशोधनाबाबत जागतिक समन्वयाचे महत्त्व यावर चर्चा केली. या आरोग्याच्या संकटाविरुद्ध लढा देण्यासाठी भारताने स्वीकारलेला जागरूक दृष्टीकोन पंतप्रधानांनी अधोरेखित केला जो योग्य संदेशाद्वारे जनतेचा सहभाग सुनिश्चित करण्यावर आधारित आहे. या लोक केंद्रित तळागाळापर्यंतच्या दृष्टिकोनाने शारीरिक अंतराला मान्यता , आघाडीवर लढणाऱ्या आरोग्य कामगारांप्रति आदर, मास्कचा वापर , योग्य स्वच्छता राखणे आणि लॉकडाऊन तरतुदींचा आदर करायला कशी मदत झाली हे त्यांनी स्पष्ट केले. सरकारकडून यापूर्वी हाती घेण्यात आलेले विकासात्मक उपक्रम उदा. आर्थिक समावेशकतेचा विस्तार, आरोग्य सेवा शेवटच्या व्यक्तीपर्यंत पोहचवण्याची व्यवस्था मजबूत करणे, स्वच्छ भारत मिशनच्या माध्यमातून स्वच्छतेच्या सवयी लोकप्रिय करणे, लोकांची प्रतिकारशक्ती वाढवण्यासाठी भारताच्या आयुर्वेदिक ज्ञानाचा वापर यामुळे सध्याच्या साथीच्या रोगासंदर्भात भारताच्या प्रतिसादाची परिणामकारकता वाढविण्यात कशी मदत झाली.हे पंतप्रधानांनी अधोरेखित केले. कोविड -19 बाबत जागतिक पातळीवरील प्रतिसादात समन्वय साधण्यासह गेट्स फाउंडेशनतर्फे केवळ भारतातच नव्हे तर जगातील अनेक भागांमध्ये करण्यात येत असलेल्या आरोग्यविषयक कामाची पंतप्रधानांनी प्रशंसा केली. जगाच्या कल्याणासाठी भारताची क्षमता आणि सामर्थ्याचा अधिक चांगल्या प्रकारे कसा वापर करता येईल या संदर्भात त्यांनी गेट्स यांच्याकडून सूचना मागवल्या. या संदर्भात दोन्ही मान्यवरांनी ज्या काही कल्पना मांडल्या त्यामध्ये ग्रामीण भागातील शेवटच्या व्यक्तीपर्यंत आरोग्य सेवा पोहचवण्याच्या भारताच्या विशिष्ट मॉडेलमधून प्रेरणा घेणे, केंद्र सरकारने विकसित केलेल्या प्रभावी संपर्क शोध मोबाईल अ‍ॅपचा प्रसार करणे आणि याशिवाय भारताच्या विशाल औषधी क्षमतांचा मोठ्या प्रमाणात फायदा करून घेणे आणि शोध लागल्यांनंतर लसींचे उत्पादन आणि औषधोपचार प्रमाणात वाढवणे यांचा समावेश होता. जागतिक स्तरावरील प्रयत्नांमध्ये विशेषत: विकसनशील मित्र देशांच्या हितासाठी योगदान देण्याची भारताची इच्छा आणि क्षमता लक्षात घेऊन साथीच्या रोगाचा सामना करण्यासाठी समन्वयाने सुरु असलेल्या जागतिक चर्चेत भारताचा समावेश होणे महत्वाचे आहे याबाबत उभयतांनी सहमती दर्शवली. शेवटी पंतप्रधानांनी असेही सुचविले की जीवनशैली, आर्थिक संघटना, सामाजिक वर्तन, शिक्षण आणि आरोग्यसेवा प्रसार यामध्ये कोविडनंतरच्या काळात उदयाला येतील अशा आवश्यक बदलांचे आणि तंत्रज्ञानात्मक आव्हानांचे विश्लेषण करण्यात गेट्स फाउंडेशन पुढाकार घेऊ शकतो. भारताला स्वत:च्या अनुभवांच्या आधारे अशा विश्लेषणात्मक अभ्यासात हातभार लावायला आनंद होईल असे ते म्हणाले.
बाह्य अंतरिक्षाच्या शांततापूर्ण वापरासाठी सहकार्य करण्यासंदर्भात भारत आणि बांगलदेश यांच्यातल्या सामंजस्य कराराविषयी मंत्रिमंडळाला माहिती

बाह्य अंतरिक्षाच्या शांततापूर्ण वापरासाठी भारत आणि बांगलादेश यांच्यात झालेल्या सामंजस्य कराराबाबत केंद्रीय मंत्रिमंडळाला माहिती देण्यात आली. एप्रिल 2017 मधे या करारावर स्वाक्षऱ्या झाल्या होत्या. या सामंजस्य करारामुळे अंतराळ विज्ञान, दूरसंवेदक, उपग्रह दळणवळण, अंतराळ तंत्रज्ञानाचा उपयोग या क्षेत्रात सहकार्य सुलभ होणार आहे.
पंतप्रधान नरेंद्र मोदी यांचा लुंबिनी, नेपाळ दौरा  (16 मे 2022)

नेपाळचे पंतप्रधान शेर बहादूर देउबा यांच्या निमंत्रणावरून 16 मे 2022 रोजी मी लुंबिनी, नेपाळच्या दौऱ्यावर जाणार आहे. मी बुद्ध जयंतीच्या शुभ प्रसंगी मायादेवी मंदिरात प्रार्थना करण्यासाठी उत्सुक आहे. कोट्यवधी भारतीयांच्या पावलावर पाऊल ठेवून भगवान बुद्धांच्या पवित्र जन्म स्थळावर श्रद्धांजली अर्पण करण्याचा मला सन्मान वाटतो. गेल्या महिन्यात पंतप्रधान देउबा यांच्या भारत दौऱ्या दरम्यान आमच्यात झालेल्या फलदायी चर्चेनंतर मी त्यांना पुन्हा भेटण्यासाठी उत्सुक आहे.जलविद्युत, विकास आणि कनेक्टिव्हिटी यासह अनेक क्षेत्रांमध्ये सहकार्याचा विस्तार करण्यासाठी आम्ही आमची सामायिक मतैक्य विकसित करत राहू. पवित्र मायादेवी मंदिराला भेट देण्याव्यतिरिक्त, मी लुंबिनी विहार क्षेत्रातील 'इंडिया इंटरनॅशनल सेंटर फॉर बुद्धिस्ट कल्चर अँड हेरिटेजच्या "शिलान्यास" समारंभात सहभागी होणार आहे.नेपाळ सरकारने बुद्ध जयंतीनिमित्त आयोजित केलेल्या समारंभांनाही मी उपस्थित राहणार आहे. नेपाळशी आमचे संबंध अतुलनीय आहेत. भारत आणि नेपाळ यांच्यातील संस्कृती आणि लोकांमधील परस्पर संपर्क ही आमच्या घनिष्ट संबंधांची चिरस्थायी बांधणी आहे. शतकानुशतके जोपासले गेलेले आणि आपल्या परस्पर-मिसळणीचे प्रदीर्घ इतिहासात नोंदवलेले हे काल-सन्मानित संबंध साजरे करणे आणि ते अधिक दृढ करणे हा माझ्या दौऱ्याचा उद्देश आहे.
पंतप्रधानांनी आत्मनिर्भर भारत इनोव्हेशन चॅलेंजचा केला प्रारंभ

पंतप्रधान नरेंद्र मोदी यांनी नागरिकांकडून वापरल्या जाणारे आणि त्यांच्या संबंधित श्रेणीत जागतिक दर्जाचे ऍप्प बनण्याची संभाव्य क्षमता असलेले सर्वोत्कृष्ट भारतीय ऍप्स जाणून घेण्याच्या उद्देशाने आत्मनिर्भर भारत इनोव्हेशन चॅलेंज सुरू केले आहे. “जागतिक दर्जाचे मेड इन इंडिया अँप्स तयार करण्यासाठी आज टेक आणि स्टार्ट अप समुदायामध्ये प्रचंड उत्साह आहे. त्यांच्या कल्पना आणि उत्पादने यांना वाव देण्यासाठी @GoI_MeitY आणि @AIMtoInnovate Aatmanirbhar आत्मनिर्भर भारत अ‍ॅप इनोव्हेशन चॅलेंज सुरू करत आहेत. तुमच्याकडे असे कार्यशील उत्पादन असल्यास किंवा अशी उत्पादने तयार करण्यासाठी तुमच्याकडे दूरदृष्टी आणि अनुभव आहे असे तुम्हाला वाटत असल्यास हे आव्हान तुमच्यासाठी आहे. तंत्रज्ञान समुदायातील माझ्या सर्व मित्रांना मी सहभागी होण्याचे आवाहन करतो. “, असे पंतप्रधान म्हणाले.
पंतप्रधानांनी ऑस्ट्रेलियाच्या पंतप्रधानांशी दूरध्वनीवरून साधला संवाद

पंतप्रधान नरेंद्र मोदी यांनी ऑस्ट्रेलियाचे पंतप्रधान स्कॉट मॉरिसन यांच्याशी आज दूरध्वनीवरून संवाद साधला. कोविड -19 रोगाचा प्रादुर्भाव आणि त्याच्या प्रतिबंधासाठी आप-आपल्या देशांतर्गत कार्यक्षेत्रांत सरकारने उचललेली पावले, यांबद्दल उभय नेत्यांनी चर्चा केली. या आरोग्यविषयक समस्येचा सामना करण्यासाठी अनुभवांची द्विपक्षीय देवाणघेवाण आणि संशोधनासाठी संयुक्त प्रयत्न महत्त्वाचे असल्याबद्दल त्यांचे एकमत झाले. ‘प्रवासावरील निर्बंधांमुळे भारतात अडकून पडलेल्या ऑस्ट्रेलियाई नागरिकांना आवश्यक त्या सर्व सुविधा व सहकार्य देण्याची भारत सरकारची तयारी असल्याचे’ पंतप्रधानांनी सांगितले. तर, “ऑस्ट्रेलियाई समाजाचा एक चैतन्यमय घटक म्हणून, ऑस्ट्रेलियातील भारतीय विद्यार्थ्यांसहित संपूर्ण भारतीय समुदायाचे महत्त्व अबाधित राहील” अशी ग्वाही मॉरिसन यांनी दिली. उभय देश, प्राधान्याने सध्याच्या आरोग्य-समस्येवर मात करण्यासाठी प्रयत्न सुरूच ठेवतील, मात्र त्याचवेळी, इंडो-पॅसिफिक म्हणजेच, भारत-प्रशांत क्षेत्रासहित भारत-ऑस्ट्रेलिया भागीदारीच्या वाढत्या महत्त्वपूर्णतेवर नजर ठेवण्याबद्दलही उभय नेत्यांची सहमती झाली.
राजेंद्र केंद्रीय कृषी विद्यापीठाचे नामकरण डॉ. राजेंद्र प्रसाद केंद्रीय कृषी विद्यापीठ असे करण्यास केंद्रीय मंत्रिमंडळाची मंजुरी

राजेंद्र केंद्रीय कृषी विद्यापीठ विधेयक 2015 मधील सुधारणेला प्रधानमंत्री नरेंद्र मोदी यांच्या अध्यक्षतेखाली आज नवी दिल्लीत झालेल्या केंद्रीय मंत्रीमंडळाच्या बैठकीत पूर्वकार्योत्तर मंजुरी देण्यात आली. त्यानुसार, राजेंद्र केंद्रीय कृषी विद्यापीठाचे नामकरण डॉ. राजेंद्र प्रसाद केंद्रीय कृषी विद्यापीठ असे केले जाणार आहे. कृषी आणि तत्सम विज्ञानासंबंधी आवश्यक प्रशिक्षित मनुष्यबळ निर्माण करणे, हे पुसा येथील डॉ. राजेंद्र प्रसाद केंद्रीय कृषी विद्यापीठाचे मुख्य ध्येय आहे. या विद्यापीठाच्या माध्यमातून तांत्रिक मनुष्यबळाची चणचण कमी करणे शक्य होणार आहे.
बिहारच्या अनेक जिल्ह्यांत वादळ आणि वीज कोसळून झालेल्या दुर्घटनांमुळे झालेल्या जीवितहानीबद्दल पंतप्रधानांकडून दुःख व्यक्त

बिहारच्या अनेक जिल्ह्यांत वादळ आणि वीज कोसळण्याच्या घटनांमुळे झालेल्या जीवितहानीबद्दल पंतप्रधान नरेंद्र मोदी यांनी दुःख व्यक्त केले आहे. मदत आणि बचावकार्य स्थानिक प्रशासनाद्वारे काळजीपूर्वक सुरु असल्याचे पंतप्रधानांनी म्हटले आहे. ट्विटर संदेशात पंतप्रधान म्हणतात, "बिहारच्या अनेक जिल्ह्यांत वादळ आणि वीज कोसळण्याच्या घटनांमुळे अनेकांना प्राण गमवावे लागल्याने अतिशय दुःख वाटते आहे. हे अपार दुःख सहन करण्याची शक्ती परमेश्वर त्या दुःखी कुटुंबांना देवो, अशी प्रार्थना. राज्य सरकारच्या देखरेखीअन्तर्गत स्थानिक प्रशासनाद्वारे तत्परतेने व काळजीपूर्वक मदत आणि बचावकार्य सुरु आहे."
राष्ट्रपती भवन संग्रहालय फेज-2चे पंतप्रधानांच्या  हस्ते उद्‌घाटन

राष्ट्रपती भवन संग्रहालय फेज-2 चे पंतप्रधान नरेंद्र मोदी यांच्या हस्ते उद्‌घाटन करण्यात आले. यावेळी राष्ट्रपती प्रणव मुखर्जी, उपराष्ट्रपती हमीद अन्सारी आणि इतर मान्यवर उपस्थित होते. यावेळी काही ग्रंथांचे प्रकाशन पंतप्रधानांच्या हस्ते प्रकाशन करण्यात आले. आज प्रकाशित करण्यात आलेले ग्रंथ ऐतिहासिक काळावर भविष्यात अविट ठसा उमटवणारे ठरणार आहेत असे मनोगत व्यक्त करुन पंतप्रधान नरेंद्र मोदी यावेळी म्हणाले, या संग्रहामुळे मागचा संपूर्ण काळ जिवंत ठेवण्याच्या दृष्टीने केलेला हा एक उत्तम प्रयत्न आहे. राष्ट्रपती मुखर्जी यांनी केलेल्या देशसेवेबद्दल तसेच राष्ट्रपती म्हणून बजावलेल्या भूमिकेबद्दल मोदी यांनी गौरवोद्‌गार काढले. वेगवेगळया राजकीय पार्श्वभूमीतून आलेल्या नेत्यांना बरोबर घेऊन कार्य कसे करता येऊ शकते, याचा आदर्श वस्तुपाठ राष्ट्रपती मुखर्जी यांनी घालून दिला असेही पंतप्रधान यावेळी म्हणाले. राष्ट्रपती भवनामध्ये नवीनकृत ऊर्जा, जलसंवर्धन आणि डिजिटल इंडिया यासारख्या नवकल्पनांचा अतिशय प्रभावी वापर केल्‍याचाही उल्लेख पंतप्रधानांनी आपल्या भाषणात केला.
पंतप्रधान मोदी यांची  पंतप्रधान बेंजामिन नेत्यनाहू यांना सप्रेम भेट

इस्रायलचे पंतप्रधान बेंजामिन नेत्यनाहू यांना पंतप्रधान नरेंद्र मोदी यांनी केरळ येथील दोन शिल्पांच्या प्रतिकृती भेट दिल्या. भारतातील ज्यू समुदायाच्या इतिहासातील महत्वाचे असे शिल्प समजले जाते. हे शिल्प नवव्या-दहाव्या शतकात तयार झाले असल्याची समजूत असून त्याची प्रतिकृती तांबे या धातूने बनविण्यात आली आहे. पहिल्या प्रतिकृतीमध्ये भारतातील कोचीनी ज्यू नागरिकांच्या जीवनशैलीचे अवशेष आहेत. ज्यू नेता जोसेफ रॅबन यांना त्यावेळेचे हिंदू राजा चेरामन पेरुमल यांनी दिलेला सन्मान आणि विशेष अधिकाराचे वर्णन या प्रतिकृतींमध्ये करण्यात आले आहे. ज्यू परंपरेनुसार जोसेफ रॅबन यांना नंतरच्या काळात शिंगलीचे युवराज पद बहाल करण्यात आले. शिंगली ही जागा क्रॅन्गानोरशी समतुल्य समजली जाते. कोचीन आणि मलबार येथे विस्थापित होण्यापूर्वी अनेक वर्षे ज्यू नागरिकांसाठी धार्मिक आणि सांस्कृतिक घडामोंडीचे केंद्र म्हणून क्रॅन्गानोर ओळखले जात असे. क्रॅन्गानोर किंवा शिंगलीतील माती मृत ज्यू व्यक्तीच्या थडग्यावर टाकणे पवित्र विधी मानला जात असून क्रॅन्गानोर हे दुसरे जेरुसलेम म्हणून ओळखले जाते. या शिल्पकृतीची प्रतिकृती कोचीच्या परदेसी सायनागॉग यांच्या सहकार्यातून तयार करण्यात आली आहे. दुसरी तांब्याची शिल्पकृती भारतातील ज्यू नागरिकांच्या व्यापाराचा इतिहास सांगणारी आहे. या शिल्पावर त्या काळच्या हिंदू राजांनी कोल्लमपासून पश्चिम आशिया आणि भारतीय व्यापारी संघटनांसोबत ज्यू व्यापाऱ्यांना व्यापार करण्यासाठी दिलेली जमिन तसेच करात दिलेल्या सवलतीचे वर्णन आहे. या पश्चिम आशियाई संघटनेमध्ये मुस्लिम, ख्रिश्चन, झोरोस्ट्रियन यांचा समावेश होता. तसेच ज्यूडीओ-पर्शियन आणि अरेबिक व पाहलवी या नागरिकांचाही समावेश असण्याची शक्यता आहे. या शिल्प कृतींवर त्यांच्या स्वाक्षऱ्या दिसतात. केरळच्या मलनकारा मार थॉमा सिरियन चर्चच्या मदतीने या शिल्पकृतींची प्रतिकृती तयार करणे शक्य झाले. याव्यतिरिक्त पंतप्रधानांनी नेत्यनाहू यांना थोरा स्क्रोल हेही भेट दिले. केरळच्या परदेशी ज्यू समुदायाने हे स्क्रोल दान केले आहे. हजारो वर्षांपूर्वीचे हे हस्तलिखित असून ते 1568 साली बांधल्या गेलेल्या कोची येथील परदेशी सायनागॉगला अर्पण करण्यात आले आहे. एका लाकडी पाटीवर हे थोरा लावण्यात आले असून ते रुपेरी कागद असलेल्या लाकडी पेटीत ठेवण्यात आले आहे. दक्षिण भारतातल्या सजावट रचनेनुसार या थोराची सजावट करण्यात आली आहे.
सुधारित विशेष प्रोत्साहन पॅकेज योजनेतील दुरुस्तीला केंद्रीय मंत्रिमंडळाची मंजुर

पंतप्रधान नरेंद्र मोदी यांच्या अध्यक्षतेखाली केंद्रीय मंत्रिमंडळाने इलेक्ट्रॉनिक क्षेत्रातील गुंतवणुकीला प्रोत्साहन देण्यासाठी आणि २०२० पर्यंत इलेक्ट्रॉनिक्स क्षेत्रात शून्य आयातीचे उद्दिष्ट साध्य करण्यासाठी सुधारित विशेष प्रोत्साहन पॅकेज योजनेतील दुरुस्तीला मंजुरी दिली. या दुरुस्तीमुळे भारतातील इलेकट्रोनिक्स सिस्टिम डिजाईन आणि निर्मिती क्षेत्रांत गुंतवणुकीला गती देण्याबरोबरच रोजगाराच्या संधी निर्माण करणे आणि आयातीवरील निर्भरता कमी होणे अपेक्षित आहे. या योजनेअंतर्गत मिळालेल्या प्रकल्पांमध्ये दहा लाख लोकांना (प्रत्यक्ष आणि अप्रत्यक्ष) रोजगार मिळवून देण्याची क्षमता आहे. या योजनेंतर्गत आतापर्यंत २४३ अर्ज प्राप्त झाले असून १७,९९७ कोटी रुपयांच्या गुंतवणूक प्रकल्पांचा समावेश असलेल्या ७५ अर्जांना मंजुरी देण्यात आली आहे. दुरुस्तीची वैशिष्ट्ये – या योजनेंतर्गत नवीन मंजुरी प्रकल्पांना, प्रकल्प मान्यता मिळालेल्या तारखेपासून कार्यान्वित करण्यात येईल. प्रकल्प मंजूर झाल्याच्या तारखेपासून ५ वर्षात करण्यात आलेल्या गुंतवणुकीसाठी प्रोत्साहन उपलब्ध असेल. साधारणपणे संपूर्ण अर्ज सादर केल्याच्या तारखेपासून १२० दिवसात पात्र अर्जांना मंजुरी दिली जाईल. प्रोत्साहन मिळवणाऱ्या कारखान्यांना किमान ३ वर्षे व्यावसायिक निर्मिती करणे बंधनकारक असेल. प्रकल्पाच्या मंजुरीची शिफारस इलेक्ट्रॉनिक्स आणि माहिती तंत्रज्ञान मंत्रालयाच्या सचिवांच्या अध्यक्षतेखालील समिती करेल. मोठ्या प्रकल्पांसाठी केंद्रीय सचिवांच्या अध्यक्षतेखाली स्वतंत्र समिती स्थापन केली जाईल.
पंतप्रधानांतर्फे  राष्ट्राला  दिवाळीच्या  शुभेच्छा

पंतप्रधान नरेंद्र मोदी यांनी दिवाळीच्या शुभ प्रसंगी संपूर्ण राष्ट्राला शुभेच्छा दिल्यात. “हॅप्पी दिवाळी” हि दिवाळी प्रत्येकाला जीवनात सुख, समृद्धी आणि आरोग्य प्रदान करो. चांगली आणि प्रकाशमय ऊर्जा निरंतर टिकते,” असे पंतप्रधान म्हणाले .
सहाय्यक प्रजनन तंत्रज्ञान नियमन विधेयक 2020 ला मंत्रिमंडळाची मंजुरी

देशातल्या महिलांच्या कल्याणासाठीच्या सहाय्यक प्रजनन तंत्रज्ञान नियमन विधेयक 2020 या ऐतिहासिक विधेयकाला पंतप्रधान नरेंद्र मोदी यांच्या अध्यक्षतेखाली झालेल्या केंद्रीय मंत्रिमंडळाच्या बैठकीत आज मंजुरी देण्यात आली. संसदेत सरोगसी नियमन विधेयक 2020 सादर केल्यानंतर आणि वैद्यकीय गर्भपात सुधारणा विधेयक 2020 मंजूर केल्यानंतर महिलांच्या संदर्भात उचलण्यात आलेले हे ऐतिहासिक पाउल आहे. संसदेत हे विधेयक संमत झाल्यानंतर आणि त्याचे कायद्यात रुपांतर झाल्यानंतर त्याच्या अंमलबजावणीची तारीख सरकार अधिसूचित करेल. राष्ट्रीय मंडळाचीही स्थापना करण्यात येईल. राष्ट्रीय मंडळ, भौतिक पायाभूत संरचना ते प्रयोगशाळा, निदानासाठीची उपकरणे दवाखान्यात काम करणाऱ्या लोकांच्या कामाचा किमान दर्जा निश्चित करण्यासाठी आदर्श मार्गदर्शक तत्वे आखून देईल. दवाखान्यात काम करणाऱ्या लोकांनी त्याचे पालन करायचे आहे. केंद्र सरकारकडून अधिसूचना जारी झाल्यानंतर तीन महिन्यांच्या आत राज्ये आणि केंद्र शासित प्र्देशानी राज्य मंडळांचीआणि राज्य प्राधिकरणाची स्थापना करायची आहे. राष्ट्रीय मंडळाने घालून दिलेल्या धोरण आणि आराखड्याचे पालन करण्याची जबाबदारी राज्य मंडळांवर राहील. लिंग निदान, मानवी भ्रृण विक्री करणाऱ्यांसाठी तसेच अशा बेकायदेशीर कृत्यांसाठी एजन्सी किंवा रॅकेट चालवणाऱ्यांसाठी कठोर शिक्षेची तरतूद या विधेयकात आहे. लाभ या कायद्यामुळे देशातल्या सहायक प्रजनन तंत्र सेवांचे नियमन होईल. संतान नसलेल्या जोडप्याला सहायक प्रजनन तंत्रज्ञान अंतर्गत नैतिक पद्धतींचा अधिक विश्वास राहील.
अनौपचारिक कामगारांबाबत आंतरराष्ट्रीय कामगार संघटनेच्या शिफारशी संसदेसमोर मांडणार

अनौपचारिक अर्थव्यवस्थेवरुन औपचारिक अर्थव्यवस्थेकडे संक्रमण याबाबत आंतरराष्ट्रीय कामगार संघटनेच्या नवीन शिफारशी संसदेसमोर मांडण्यासाठीच्या प्रस्तावाला केंद्रीय मंत्रिमंडळाने 6 जानेवारी रोजी मंजूरी दिली. जिनिव्हा इथं जून 2015 मध्ये झालेल्या आंतरराष्ट्रीय कामगार परिषदेच्या 104 व्या सत्रात आंतरराष्ट्रीय कामगार संघटनेने (ILO) ही शिफारस स्वीकारली होती. परिषद समाप्त झाल्यापासून 1 वर्षाच्या आत आंतरराष्ट्रीय कामगार संघटनेच्या प्रत्येक सदस्य राष्ट्राने परिषदेने स्वीकारलेल्या शिफारशी, सक्षम अधिका-यांसमोर (भारताच्या बाबतीत संसदेपुढे) मांडणे गरजेचे आहे. या शिफारशीमुळे अनौपचारिक कामगार आणि आर्थिक संस्था यांचे औपचारिक कामगारात सुलभ संक्रमण करण्याकरता नवी धोरणं आखण्यासाठी आणि पुढाकार घेण्यासाठी सरकारचा मार्ग मोकळा होईल. ILO च्या शिफारशींचा स्वीकार केल्यामुळे भारतावर कोणताही आर्थिक बोजा पडणार नाही.
भारत-मॉरिशस सामंजस्य कराराला मंत्रिमंडळाची मान्यता

पंतप्रधान नरेंद्र मोदी यांच्या अध्यक्षतेखाली आज झालेल्या केंद्रीय मंत्रिमंडळाच्या बैठकीत भारत आणि मॉरिशस यांच्या दरम्यान झालेल्या सामंजस्य कराराला मान्यता देण्यात आली. या करारामुळे ग्रामीण भागाचा विकास करण्यासाठी आणि कार्यक्षमता वृद्धीसाठी उभय देशांना लाभ होणार आहे. या करारानुसार ग्रामीण विकास सहकार्यासाठी संयुक्त समिती नियुक्त करण्यात येणार आहे. ग्रामीण विकासासाठी आधुनिक विज्ञान आणि तंत्रज्ञानाचा वापर करण्यात येणार आहे.
गुरु गोविंद सिंह यांच्या 350व्या प्रकाशपर्वानिमित्त गुरु गोविंद सिंह यांचे पंतप्रधानांकडून स्मरण

दहावे शिख गुरु, गुरु गोविंद सिंह यांच्या 350 व्या प्रकाशपर्वानिमित्त, पंतप्रधान नरेंद्र मोदी यांनी आदरांजली अर्पण केली आहे. 350 वे प्रकाशपर्व आपण साजरे करत आहोत. असामान्य शौर्य आणि अफाट बुद्धीमत्ता यांचे ते मुर्तीमंत प्रतिक होते. त्यांचे शौर्य आणि शिकवण पिढ्यान पिढ्यांसाठी स्फुर्तीदायी राहील, अशा श्री गुरु गोविंद सिंह जी यांच्यासमोर आपण नतमस्तक होत असल्याचे पंतप्रधानांनी म्हटले आहे. श्री गुरु गोविंद सिंहजी यांचा समानतेच्या शक्तीवर विश्वास होता. कोणत्याही स्वरुपातल्या सामाजिक भेदभावाला त्यांचा विरोध होता. न्याय आणि सचोटीसाठी ते सदैव पूजनीय राहतील, असे पंतप्रधानांनी म्हटले आहे.
वरिष्ठ पेन्शन बीमा योजना 201

पंतप्रधान नरेंद्र मोदी यांच्या अध्यक्षतेखाली केंद्रीय मंत्रिमंडळाने वरिष्ठ पेन्शन बीमा योजना 2017 सुरु करण्याला कार्योत्तर मंजुरी दिली आहे. आर्थिक सर्वसमावेशकता आणि सामाजिक सुरक्षेसाठी सरकारच्या कटिबध्दतेचा हा एक भाग आहे. चालू आर्थिक वर्षात, भारतीय आयुर्विमा महामंडळाच्या (एलआयसी) माध्यमातून या योजनेची अंमलबजावणी केली जाईल. या योजनेअंतर्गंत, वृध्दापकाळात सामाजिक सुरक्षा पुरवली जाईल आणि बाजारातील अनिश्चिततेच्या पार्श्वभूमीवर ज्येष्ठ नागरिकांना त्यांचे व्याजाचे उत्पन्न घटल्यावर संरक्षण पुरवले जाईल. या योजनेअंतर्गत, दहा वर्षांसाठी 8 टक्के वार्षिक दराने नियमितपणे निवृत्ती वेतन दिले जाणार आहे. ज्येष्ठ नागरिकांना मासिक, तिमाही, सहामाही किंवा वार्षिक निवृत्ती वेतनाचा पर्याय निवडता येईल. ही योजना सुरु झाल्यापासून एक वर्षाच्या कालावधीसाठी नोंदणीसाठी खुली असेल.
पंतप्रधानांकडून  मणिपूरचे राज्यपाल सय्यद अहमद यांच्या निधनाबद्दल शोक व्यक्त

पंतप्रधान नरेंद्र मोदी यांनी मणिपूरचे राज्यपाल सय्यद अहमद यांच्या निधनाबद्दल शोक व्यक्त केला आहे. “मणिपूर राज्यपाल सय्यद अहमद हे त्यांच्या प्रदीर्घ अशा राजकीय कारकीर्दीत अनेक पदे भुषवणारे एक अनुभवी नेते होते. त्यांच्या निधनामुळे मला खूप दु:ख झाले आहे. ईश्वर त्यांच्या आत्म्यास शांती देवो. ” असे पंतप्रधानांनी आपल्या शोकसंदेशात म्हटले आहे.
व्हिएतनामच्या राष्ट्रपतींच्या भारत दौऱ्यादरम्यान स्वाक्षरी करण्यात आलेल्या सामंजस्य करारांची यादी (3 मार्च 2018)

1. आर्थिक आणि व्यापार सहकार्याबाबत सामंजस्य करार आर्थिक आणि व्यापार प्रोत्साहन वाढवण्यासाठी आराखडा तयार करणे हा या कराराचा हेतू आहे. सुषमा स्वराज, माननीय परराष्ट्र व्यवहार मंत्री महामहीम त्रान तुआन आंह , मंत्री, उद्योग आणि व्यापार मंत्रालय 2. भारतीय कृषी संशोधन परिषद (ICAR) आणि व्हिएतनामचे कृषी आणि ग्रामविकास मंत्रालय दरम्यान 2018-2022 कालावधीसाठी कृती आराखडा कृषी आणि संलग्न क्षेत्रात तांत्रिक तज्ज्ञांच्या दौऱ्यांचे आदान -प्रदान आणि तंत्रज्ञान हस्तांतरणाला प्रोत्साहन देणे हा या कृती आराखड्याचा हेतू आहे. सुषमा स्वराज, माननीय परराष्ट्र व्यवहार मंत्री महामहीम गुएन झुआन काँग , मंत्री, कृषी आणि ग्रामविकास मंत्रालय 3. जागतिक अणुऊर्जा भागीदारी केंद्र ,भारत (GCNEP) आणि व्हिएतनाम अणुऊर्जा संस्था (VINATOM) दरम्यान सहकार्याबाबत सामंजस्य करार शांततापूर्ण उद्दिष्टांसाठी अणुऊर्जा क्षेत्रात तांत्रिक सहकार्य मजबूत करणे हा या कराराचा हेतू आहे. शेखर बसु , सचिव, अणुऊर्जा विभाग महामहीम डांग दीन्ह कु , परराष्ट्र व्यवहार उपमंत्री
रशियाला रवाना होण्यापूर्वी पंतप्रधानांचे निवेदन

आजपासून माझा रशियाचा दौरा सुरु होईल. आम्ही सरकार स्थापन केल्यानंतर हा माझा पहिला द्विपक्षीय दौरा आहे. या दौऱ्याच्या फलिताबाबत मी खूप आशावादी आहे. भारत आणि रशियाच्या अनेक दशकांच्या घनिष्ट संबंधांचा इतिहास साक्षीदार आहे. रशिया हा भारताचा जगातील सर्वात मौल्यवान मित्र देशांपैकी एक आहे. माझ्या मनात वर्ष 2001 च्या आठवणी ताज्या होत आहेत. मी नुकताच गुजरातच्या मुख्यमंत्रीपदाचा कार्यभार स्वीकारला होता आणि मी अटलजींबरोबर रशियाला गेलो होतो. बहुधा, ही भारत-रशियाच्या सुरुवातीच्या वार्षिक शिखर परिषदांपैकी एक परिषद होती. ही परंपरा आजतागायत सुरु आहे. माझ्या दौऱ्यामुळे भारत आणि रशिया दरम्यान आर्थिक ऊर्जा आणि सुरक्षा क्षेत्रांतील सहकार्य अधिक दृढ होईल. अन्य क्षेत्रांबरोबरच विज्ञान आणि तंत्रज्ञान, खाण क्षेत्रात आम्हाला सहकार्य वृध्दिंगत करायचे आहे. केवळ या दोन देशांसाठी नव्हे तर जगाच्या फायद्यासाठी भारत आणि रशिया आपले व्यापार संबंध आणखी वृध्दिंगत करु शकतात. हा दौरा रशियाचे राष्ट्रपती पुतिन यांच्याबरोबर होणाऱ्या व्यापक चर्चेचा साक्षीदार असेल रशियाच्या उद्योजकांना भारतात गुंतवणूक करण्यासाठी आमंत्रित करण्यासाठी त्यांच्याशी संवाद साधला जाईल. “फ्रेंडस ऑफ इंडिया” या कार्यक्रमात देखील मी सहभागी होणार आहे. मला खात्री आहे की या दौऱ्यामुळे दोन्ही देशांच्या लोकांमधले संबंध जे आधीच मजबूत आहेत, ते आणखी नवी उंची गाठतील.
पंतप्रधानांनी पश्चिम बंगालच्या काही भागातील पूरस्थितीबाबत राज्याच्या मुख्यमंत्र्यांशी चर्चा केली

नवी दिल्‍ली, 4 ऑगस्‍ट 2021 पंतप्रधान नरेंद्र मोदी यांनी पश्चिम बंगालच्या मुख्यमंत्री ममता बॅनर्जी यांच्याशी राज्यातील काही भागात धरणांतून सोडण्यात आलेल्या पाण्यामुळे उद्भवलेल्या पूरस्थितीबाबत चर्चा केली आहे. या परिस्थितीतून सावरण्यासाठी पाठींबा देण्याच्या हेतूने केंद्र सरकार शक्य असलेली सर्व मदत करेल अशी ग्वाहीदेखील पंतप्रधानांनी यावेळी बोलताना दिली. पंतप्रधान कार्यालयाच्या ट्वीट संदेशात म्हटले आहे, “पंतप्रधान नरेंद्र मोदी यांनी पश्चिम बंगालच्या मुख्यमंत्री ममता बॅनर्जी यांच्याशी संवाद साधून राज्यातील काही भागात धरणांतून सोडण्यात आलेल्या पाण्यामुळे उद्भवलेल्या पूरस्थितीबाबत चर्चा केली. या परिस्थितीतून सावरण्यासाठी पाठींबा देण्याच्या हेतूने केंद्र सरकार शक्य असलेली सर्व मदत करेल अशी ग्वाही देखील पंतप्रधानांनी यावेळी बोलताना दिली. पूरग्रस्त भागातील सर्वांची सुरक्षितता आणि स्वास्थ्य यासाठी पंतप्रधान मोदी यांनी प्रार्थना केली आहे.”
पंतप्रधान, रांची येथे प्रधानमंत्री जन आरोग्य योजना सुरू करणार ; सिक्किम येथील पकयाँग विमान तळाचेहिउदघाटन करणार

पंतप्रधान, श्री नरेंद्र मोदी 23 सप्टेंबर 2018 रोजी झारखंडमधील रांची येथे प्रधान मंत्री जन आरोग्य योजना (पीएमजेई) सुरू करणार आहेत. या योजनेअंतर्गत, 10 कोटी कुटुंबांना प्रत्येक वर्षी रुपये पाच लाख रुपयांच्या आरोग्य विम्याची तरतूद करण्यात येणार आहे.पंतप्रधान, रांची येथे प्रधानमंत्री जन आरोग्य योजना सुरू करणार ; सिक्किम येथील पकयाँग विमान तळाचे हिउदघाटन करणार आहेत. पंतप्रधान पीएमजेएवाय वर आधारित प्रदर्शनास भेट देतील. ते लाभार्थी ओळख पत्र आणि ई-कार्ड निर्मिती संदर्भातील प्रात्यक्षिकांना उपस्थित राहतील. त्याच वेळी पंतप्रधान चियाबासा आणि कोडरमा येथे वैद्यकीय महाविद्यालयां ची कोनशिला ठेवतील ते १० आरोग्य आणि कल्याण केंद्राचे उद्घाटन करतील. गंगटोक, सिक्किमला जाण्याआधि ते उपस्थित जनतेला संबोधित करतील .
दुहेरी कर चुकवेगिरी  आणि  उत्पन्नावरील  करासंबंधित  वित्तीय  टाळाटाळरोखण्यासाठी   भारत  आणि  ताजिकिस्तान यांच्यातील  करारात  सुधारणा  करण्याच्या   प्रोटोकॉलला   मंत्रिमंडळाचीमंजुरी

पंतप्रधान नरेंद्र मोदी यांच्या अध्यक्षतेखाली केंद्रीय मंत्रिमंडळाने दुहेरी कर चुकवेगिरी आणि उत्पन्नावरील करासंबंधित वित्तीय टाळाटाळ रोखण्यासाठी भारत आणि ताजिकिस्तान यांच्यातील करारात सुधारणा करण्याच्या प्रोटोकॉलला मंजुरी दिली. या प्रोटोकॉलची अंमलबजावणी झाल्यावर दुहेरीकर चुकवेगिरी करारांतर्गत अन्य कायदा अंमलबजावणी यंत्रणांबरोबर माहितीचे आदान-प्रदान शक्य होईल. ()
मुख्यमंत्री आणि सरन्यायाधिशांच्या संयुक्त परिषदेला पंतप्रधानांनी संबोधित केले

पंतप्रधान नरेंद्र मोदी यांनी आज नवी दिल्लीत मुख्यमंत्री आणि सरन्यायाधिशांच्या संयुक्त परिषदेला संबोधित केले. सर्वसामान्य जनतेचा न्यायपालिकेवर सर्वोच्च विश्वास असल्याचा उल्लेख पंतप्रधानांनी यावेळी केला. देशाच्या सरन्यायाधिशांनी आपल्या भाषणात देशाच्या विविध न्यायालयांत मोठ्या संख्येनं प्रलंबित असलेल्या खटल्यांचा उल्लेख केला त्याचा संदर्भ देत सरन्यायाधिशांची चिंता आपण जाणत असल्याचं पंतप्रधान म्हणाले. सरकार आणि न्यायपालिका एकत्र येऊन या समस्येवर तोडगा काढतील अशी आशा त्यांनी व्यक्त केली. कालबाह्य कायदे मोडीत काढण्यासाठी केंद्र सरकार करत असलेल्या प्रयत्नांवर त्यांनी भर दिला.
जनधन योजनेच्या त्रिवर्षपूर्तीनिमित्त, सर्व लाभार्थींचे पंतप्रधानांकडून अभिनंदन

जन-धन योजनेला तीन वर्ष पूर्ण झाल्याबद्दल, पंतप्रधान नरेंद्र मोदी यांनी या ऐतिहासिक, आर्थिक सर्वसमावेशक अभियानाच्या सर्व लाभार्थींचे अभिनंदन केले आहे. जन-धन योजनेला आज तीन वर्ष पूर्ण झाली. या योजनेचा लाभ घेणाऱ्या कोट्यवधी जनतेचे, विशेषत: गरीबांचे मी अभिनंदन करतो. जन-धन योजना, हे गरीब, वंचितांना देशाच्या मुख्य वित्तीय प्रवाहात आणणारे ऐतिहासिक पाऊल आहे. जन-धन योजनेमार्फत सामाजिक सुरक्षा योजना, मुद्रा, स्टॅन्ड अप इंडियाच्या माध्यमातून लाखोंच्या आकांक्षांच्या पंखांना आम्ही बळ दिले आहे. गरीब आणि वंचितांच्या जीवनाचा दर्जेदार कायापालट घडवण्याचे आमचे प्रयत्न यापुढेही जोमाने सुरुच राहतील, असे पंतप्रधानांनी म्हटले आहे.
औरंगाबाद रेल्वे दुर्घटनेमध्ये जीवितहानी झाल्याबद्दल पंतप्रधानांनी व्यक्त केला शोक

पंतप्रधान नरेंद्र मोदी यांनी औरंगाबाद येथील रेल्वे दुर्घटनेमध्ये झालेल्या जीवितहानीबद्दल शोक व्यक्त केला आहे. पंतप्रधान आपल्या ट्विटर संदेशात म्हणतात, “महाराष्ट्रातील औरंगाबाद येथे झालेल्या रेल्वे अपघातातील जीवितहानीमुळे मी अत्यंत व्यथित झालो आहे. रेल्वेमंत्री श्री. पीयूष गोयल यांच्याशी बोललो असून ते परिस्थितीवर बारीक लक्ष ठेवून आहेत. आवश्यक ते सर्व सहकार्य दिले जात आहे.“
पंतप्रधान आणि सौदी अरबचे राजे यांच्या दरम्यान दूरध्वनी संवाद

नवी दिल्ली, 9 सप्टेंबर 2020 पंतप्रधान नरेंद्र मोदी यांनी आज सौदी अरबचे राजे सलमान बिन अब्दुलाझिज अल सौद यांच्याशी दूरध्वनीवरुन संवाद साधला. उभय नेत्यांनी कोविड-19 संक्रमणामुळे निर्माण झालेल्या जागतिक आव्हानासंदर्भात चर्चा केली. पंतप्रधानांनी सौदी अरबची सध्या सुरु असलेल्या जी-20 गटाच्या अध्यक्षतेबद्दल प्रशंसा केली. जी -20 च्या पातळीवर संक्रमणाशी लढण्यासाठी पुढाकारामुळे समन्वित प्रतिसाद वाढविण्यात मदत झाल्याचे दोन्ही नेत्यांनी मान्य केले. त्यांनी जी -20 च्या अजेंडावर असलेल्या मुख्य विषयांवरही चर्चा केली. दोन्ही नेत्यांनी भारत आणि सौदी अरबच्या द्वीपक्षीय संबंधावर समाधान व्यक्त केले, आणि सर्व क्षेत्रांमध्ये सहकार्य बळकट करण्याविषयी कटिबद्धता व्यक्त केली. पंतप्रधानांनी कोविड संक्रमण काळात भारतीय प्रवाशांना सौदी प्रशासनाने केलेल्या सहकार्याबद्दल महामहिम राजे सलमान यांचे विशेष आभार मानले. पंतप्रधानांनी महामहिम राजे सलमान बिन अब्दुलाझिज अल सौद यांच्या, सौदी अरबच्या राजपरिवारातील इतर सदस्य आणि सर्व नागरिकांच्या उत्तम आरोग्याची कामना केली.